23. schôdza NR SR - 5.deň - A. dopoludnia
Dátum: 2024-12-02
Poslanec: Viskupič, Marián (SaS)
Druh vystúpenia: Vystúpenie v rozprave

72. Ďakujem pekne za slovo. Vážený pán predsedajúci, vážený pán minister, kolegyne, kolegovia, ja si dovolím pár slovami k zákonu o cenách. No debatovali sme tu tri dni o rozpočte. Pán minister hovorí, ako sa teda šetriť nedá, ako teda neni iná možnosť, než to nechať zaplatiť celú konsolidáciu ľudí. No ale teda prešla pol hodina a máme tu hneď prvý zákon, kde sa šetriť dá a kde sa teda dá zabezpečiť to, že jednoducho nebudú vznikať nové výdavky. Čiže môže to byť akokoľvek malá vec toto a toto skutočne nie je veľká vec ani čo sa týka nákladov, ani množstva zamestnaných nových úradníkov a možno ani až takého veľkého množstva práce na strane teda obchodníkov, na strane obchodných reťazcov, ale nič to nemení na tom, že je to jednoducho zbytočná nová byrokracia, ktorá do nejakej miery zaťaží všetkých zúčastnených, ktorá do nejakej miery zvýši náklady, a teda výdavky všetkých zúčastnených. Ale ak je niečo jasné, tak je to, že to nič proste nevyrieši. Žiadny problém to nevyrieši, nič zásadné to neprinesie. Čiže najlepšie riešenie je tento návrh zákona, respektíve teda novelu zákona o cenách proste stiahnuť, zrušiť a vôbec nič nové neprijímať. Čiže toto je to riešenie, keď sa ma stále aj pán minister pýta, že ako by som chcel, ako by som chcel znížiť zamestnanosť v štátnej správe a stále sa, samozrejme, podsúvajú veľmi dôležití hasiči a veľmi dôležití učitelia. No napríklad tak, že tento zákon iste so stopercentnou pravdepodobnosťou prinesie novú prácu pre nejakých úradníkov na ministerstve, ktorý to bude musieť spravovať. Čo budú jeden, dvaja, traja, no nejakí budú, je to nová povinnosť, proste budú sa jej musieť venovať. Niekto inak už musel písať aj ten návrh a všetky veci okolo toho. Zároveň, samozrejme, je to zmena zákona aj s nejakými sankciami, tak máme Slovenskú obchodnú inšpekciu, pravdepodobne odtiaľ proste budú musieť kontrolovať. Tam zasa budú sedieť nejakí zamestnanci, ktorí takúto povinnosť nemali a budú ju mať. No ak to chcú robiť asi nejak že efektívne, no tak možno tam zasa bude musieť niekto ďalší si sadnúť a zasa je vyrobený ďalší nový úradník. Čiže ten princíp, ako sa dajú a ako sa majú šetriť verejné zdroje, je v prvom rade nevytvárať novú byrokraciu. Čiže toto je presne kategória, že toto pridáva nové výdavky tam, kde doteraz neboli. No ale ono sa dá ísť, samozrejme, ešte ďalej a teraz ukážem na to, že čo sme my robili, lebo to tu tiež niekto rozpráva, že tá SaS-ka nerobila nič. No tak napríklad pri týchto cenách sa dá ísť ešte ďalej, že my keď sme teda boli vo vláde, tak sme zrušili takzvané povinné zákonné vedenie cenovej evidencie pre predajcov potravín a tým pádom, čo sa stalo. No im sa, samozrejme, nestalo nič, keďže oni si to, samozrejme, kvôli svojmu účtovníctvu vedú ďalej, ale zrušenie povinnosti znamená to, že zasa niekde tam na tej Slovenskej obchodnej inšpekcii odišla povinnosť. Proste tí kontrolóri, ktorí kontrolovali, či to teda evidujú a či to majú správne a, ja neviem, či poskytujú správne dáta, tak proste tí neboli potrební. To bolo normálne vyše stovky, vyše stovky kontrolórov, ktorí vlastne to buď robili, alebo ak sa tá povinnosť zruší, tak tá povinnosť už nie je a taký štátny úradník nemusí byť. Čiže toto sú, toto sú tie cesty, ako sa dá šetriť a ako sa má šetriť. No a už teda keď poďme naspäť, už, samozrejme, aktuálna vláda čo spravila? Tak naspäť zaviedla túto cenovú evidenciu. No a už odvtedy nakoniec prešla nejaká doba a už sa teda zlacneli tie ceny potravín? Už teda je to nejaké lepšie? Už ľudia platia menej? No proste nie. A tento porovnávač ide v tomto ešte ďalej a nič nepomôže. Vieme, že teda má tam byť povinne zaradených viacero reťazcov, ktoré tam patria, koľko? Možno sedem-osem, viac ich v tej veľkosti na Slovensku nie je. A ja si myslím, že všetci, ako tu sedíme, tak presne vieme, čo bude výsledok. Hej? Asi by som moc tie mená nemal hovoriť, proste navrchu z toho rebríčka, z tých 20 porovnávaných potravín vyjde, tipol by som si, že v dnešnej situácii Lidl, ak to bude, už keď tu bude Biedronka, tak bude navrchu Biedronka. Takto to celé pôjde a nejakom tom siedmom-ôsmom mieste bude prvý slovenský reťazec, ktorý bude vlastne objektívne drahší, lebo to tak je. Lebo je viacej po dedinách, lebo má vyššie náklady, lebo proste nedokáže tak efektívne fungovať. Čiže vlastne touto cenovou evidenciou vlastne ukážeme to, čo je aj tak zrejmé, vlastne navyše ešte za štátne peniaze urobíme reklamu teda nejakému konkrétnemu reťazcu, ktorý vo finále teda ešte bude mať štátnu pečiatku, že je vlastne najlacnejší pre tých 20 potravín. Akože dobre, možno tie reťazce budú tú hru hrať, ale v žiadnom prípade z toho nebude výsledok, že teraz budú nejaké ceny lacnejšie. Proste takto to jednoducho nefunguje. Aj Maďari sa snažili regulovať ceny, to zistili veľmi rýchlo, že to jednoducho nefungovalo, či to boli potraviny, alebo či to boli ceny palív, to okej, tak dobre, to som rád, že do takto striktného riešenia sa nepustil minister financií. No ale tí istí Maďari majú nejaký takýto porovnávač cien, ale zasa z toho nevyplýva, že by to nejak, akože nejak pomohlo. Však tie nejaké štatistiky, veľa ich nie je, ale teda proste niečo z toho sa dá vyčítať a vyčítať sa akurát dalo to, že je to proste nová byrokracia a jediné, čo je jasné, sú z toho, že to prináša náklady. Ale nevidel som nikde, že teraz by zrazu proste to fungovalo a znižovalo ceny. Čiže to isté sa stane aj tuná. Proste celé toto je absolútne zbytočné a ja nechcem zdržovať ďalej, pán minister, týmto ničím, ničomu nepomôžete. Skúste to zrušiť a skúste si takto uľahčiť na tej výdavkovej stránke a hľadajme viacero ďalších krokov, kde sa dá zasa zrušiť nejaká byrokracia a so zrušenou byrokraciou nie je potrebný štátny úradník a tým pádom vie byť prepustený a vie byť menej na nákladovej stránke, alebo na stránke výdavkov, už ako to povieme. Takže toľko. Samozrejme, toto nepodporíme, budeme, budeme jasne proti a chcel by som poprosiť aj koaličných kolegov, ktorých tu vlastne asi nesedí úplne nikto okrem, okrem predsedajúceho schôdze a, pardon, jeden. (Smiech.) Takže aby sa trochu zamysleli a skutočne toto keď nepodporíte, že úplne nič sa nestane, nikomu sa nepoškodí, práve naopak, akože myslím si, že tá situácia by bola jednoduchšia. Aha, ešte aj pán (rečník sa otočil na spravodajcu), ale ten tu je tiež povinne. (Povedané s pobavením.) Ďakujem pekne za pozornosť.